ทุนสำรองประเทศลด 1,800 ล้านเหรียญสหรัฐ
ธปท.เผยทุนสำรองประเทศหด 1,800 ล้านเหรียญสหรัฐ เหลือ 1.798 ล้านเหรียญสหรัฐ คาดเงินบาทอ่อนค่าต่อเนื่องทำให้ตีราคาสินทรัพย์เป็นเงินเหรียญสหรัฐลดลง บวกเงินทุนต่างชาติไหลออก
18 พ.ย. 2559

ธปท.เผยทุนสำรองประเทศหด 1,800 ล้านเหรียญสหรัฐ เหลือ 1.798 ล้านเหรียญสหรัฐ คาดเงินบาทอ่อนค่าต่อเนื่องทำให้ตีราคาสินทรัพย์เป็นเงินเหรียญสหรัฐลดลง บวกเงินทุนต่างชาติไหลออก 
วันที่ 18 พ.ย. ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ 11 พ.ย.ที่ผ่านมาอยู่ที่ระดับ 1.798 แสนล้านเหรียญสหรัฐ หรือ ประมาณ 6.350 ล้านล้านบาท ลดลง 1,800 ล้านเหรียญสหรัฐ หรือ ประมาณ 6.4 หมื่นล้านบาท หากคิดอัตราแลกเปลี่ยนเปิดตลาดช่วงเช้าที่ระดับ 35.55 บาท/เหรียญสหรัฐ เทียบกับสัปดาห์ก่อนหน้าทุนสำรองฯอยู่ที่ระดับ 1.816 แสนล้านเหรียญสหรัฐ หรือ ประมาณ 6.352 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.12 หมื่นล้านเหรียญสหรัฐ ลดลง 600 ล้านเหรียญสหรัฐ เมื่อเทียบกับสัปดาห์ก่อนที่ 2.18 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิของไทยในปัจจุบันอยู่อยู่ที่ระดับ 2.01 แสนล้านเหรียญสหรัฐ เทียบกับสัปดาห์ที่2.034 แสนล้านเหรียญสหรัฐ ลดลง 2,400 ล้านเหรียญสหรัฐ
อย่างไรก็ดี จากข้อมูลขอธปท.เมื่อต้นปีถึงปัจจุบันนั้น ทุนสำรองประเทศสุทธิยังเพิ่มขึ้น จาก 8 ม.ค. ที่ 1.684 แสนล้านบาท เพิ่มเป็น 2.01 แสนล้านบาทในปัจจุบัน 
ด้านฐานเงินหรือเงินสดหมุนเวียนในมือภาคเอกชนบวกกับเงินฝากของสถาบันการเงินที่ธปท.ในปัจจุบันอยู่ที่ระดับ 1.598 ล้านล้านบาท ลดลงเล็กน้อยเมื่อเทียบกับ 1.650 ล้านล้านบาทในสัปดาห์ก่อน อย่างไรก็ดีสภาพคล่องในระบบเศรษฐกิจไทยยังมีสูง
นักค้าเงินธนาคารพาณิชย์ ระบุว่า การลดลงของทุนสำรองประเทศน่าจะเป็นผลจากาการตีราคาสินทรัพย์ซึ่งมีทั้งเงินเหรียญสหรัฐ และสกุลเงินต่างประเทศอื่นๆ ซึ่งเมื่อตีค่ามาอยู่ในรูปของเงินเหรียญสหรัฐแล้วมีค่าลดลงเป็นสำคัญ หลังเงินเหรียญสหรัฐแข็งค่าขึ้นต่อเนื่อง บวกกับในช่วงสัปดาห์ที่ผ่านมาเงินทุนต่างชาติไหลออกอย่างต่อเนื่อง อาทิ ตลาดหุ้นไทยช่วง 1-17 พ.ย.ที่ผ่านมานักลงทุนต่างชาติขายสุทธิ 2.5 หมื่นล้านบาท เช่นเดียวกับตลาดตราสารหนี้ไทยที่นักลงทุนต่างชาติก็ขายสุทธินำเงินออกด้วย เป็นต้น  
ทั้งนี้ การเคลื่อนไหวของเงินบาทวันนี้เปิดตลาดที่ระดับ 35.55 บาท/เหรียญสหรัฐ มีทิศทางอ่อนค่าลงต่อเนื่อง ระหว่างวันแข็งค่าสุดที่ 35.46 บาท และอ่อนค่าสุดที่ 35.63 บาท ล่าสุด ณ 15.15 น. เคลื่อนไหวที่ระดับ 35.61 บาท เทียบกับต้นปีถึงปัจจุบันเงินบาทังแข็งค่าที่ 1.19% เทียบกับก่อนหน้านี้ที่แข็งค่าประมาณ 3%  โดยเงินบาทยังมีทิศทางอ่อนค่าตามปัจจัยในต่างประเทศเป็นสำคัญ